## Obvezatne upute broj P I - redoslijed izbornih radnji i tijek rokova

### NN 137/2014 (21.11.2014.), Obvezatne upute broj P I - redoslijed izbornih radnji i tijek rokova

DRŽAVNO IZBORNO POVJERENSTVO REPUBLIKE HRVATSKE

2607

Na temelju članka 22. točke 2. Zakona o izboru predsjednika Republike Hrvatske (»Narodne novine«, broj 22/92., 42/92. – ispr., 71/97., 69/04., 99/04. – ispr., 44/06., 24/11. i 128/14.; dalje: Zakon) Državno izborno povjerenstvo Republike Hrvatske (dalje: Državno izborno povjerenstvo) propisuje

OBVEZATNE UPUTE BROJ P I

REDOSLIJED IZBORNIH RADNJI I TIJEK ROKOVA

1. Vlada Republike Hrvatske raspisala je izbore za predsjednika Republike Hrvatske Odlukom o raspisivanju izbora za predsjednika Republike Hrvatske, klasa: 022-03/14-04/434, urbroj: 50301-09/06-14-2, od 20. studenoga 2014.

Odluka Vlade Republike Hrvatske o raspisivanju izbora za predsjednika Republike Hrvatske stupa na snagu 24. studenoga 2014.

Izbori će se održati u nedjelju 28. prosinca 2014.

2. Rokovi teku od

25. studenoga 2014. u 00:00 sati.

3. Prijedlozi kandidata za predsjednika Republike Hrvatske moraju prispjeti (biti zaprimljeni u) Državnom izbornom povjerenstvu najkasnije u roku 12 dana od dana raspisivanja izbora, dakle

6. prosinca 2014. do 24:00 sata

(članak 10. stavak 1. Zakona).

4. Državno izborno povjerenstvo će u roku 48 sati od isteka roka za prispijeće kandidatura za izbor predsjednika Republike Hrvatske u svim dnevnim novinama u Republici Hrvatskoj i na Hrvatskoj radioteleviziji objaviti listu kandidata za predsjednika Republike Hrvatske te je u istom roku dostaviti diplomatskim misijama ili konzularnim uredima Republike Hrvatske radi njezine javne objave u inozemstvu, najkasnije do

8. prosinca 2014. do 24:00 sata

(članak 11. Zakona).

5. Izborna promidžba počinje danom objave liste kandidata za predsjednika Republike Hrvatske, a završava 24 sata prije dana održavanja izbora, dakle

od 9. prosinca 2014. od 00:00 sati

do 26. prosinca 2014. do 24:00 sata

(članak 13. Zakona).

6. Zabrana izborne promidžbe (izborna šutnja), objavljivanje procjena izbornih rezultata, kao i objavljivanje prethodnih neslužbenih rezultata izbora, objavljivanje fotografija, izjava i intervjua kandidata te navođenje njihovih izjava ili pisanih djela u medijima, traje

od 27. prosinca 2014. u 00:00 sati

do 28. prosinca 2014. u 19:00 sati

(članak 15. Zakona).

7. Gradska odnosno općinska izborna povjerenstva za područje Republike Hrvatske, odredit će biračka mjesta najkasnije 10 dana prije održavanja izbora, dakle

17. prosinca 2014. do 24:00 sata

te ih objaviti s naznakom koji će birači glasovati na pojedinim biračkim mjestima najkasnije 5 dana prije održavanja izbora, dakle

22. prosinca 2014. do 24:00 sata

(članak 25. stavak 3. Zakona).

8. Državno izborno povjerenstvo odredit će biračka mjesta u inozemstvu najkasnije 10 dana prije dana održavanja izbora u diplomatskim misijama i konzularnim uredima, dakle

17. prosinca 2014. do 24:00 sata

te ih objaviti s naznakom koji će birači glasovati na pojedinim biračkim mjestima najkasnije 5 dana prije održavanja izbora u diplomatskim misijama i konzularnim uredima, dakle

22. prosinca 2014. do 24:00 sata

(članak 25. stavak 3. Zakona).

9. Ministar nadležan za poslove uprave, na prijedlog ministra nadležnog za obranu odredit će biračka mjesta na kojima će glasovati birači na službi u Oružanim snagama Republike Hrvatske.

Ministar nadležan za pomorstvo odredit će biračka mjesta na kojima će glasovati birači koji se kao članovi posade pomorskih i riječnih brodova pod hrvatskom zastavom na dan izbora zateknu izvan granica Republike Hrvatske te na plutajućim objektima u unutrašnjim morskim vodama i teritorijalnom moru Republike Hrvatske.

Ministar nadležan za poslove pravosuđa odredit će biračka mjesta na kojima će glasovati birači lišeni slobode.

Državno izborno povjerenstvo odredit će biračka mjesta za glasovanje birača koji se na dan izbora nalaze u mirovnim operacijama i misijama.

Nadležno gradsko odnosno općinsko izborno povjerenstvo odredit će biračka mjesta na kojima će glasovati birači koji su smješteni u ustanovama socijalne skrbi, na prijedlog ministra nadležnog za poslove socijalne skrbi.

Navedeni ministri odredit će biračka mjesta najkasnije 10 dana prije dana održavanja izbora, dakle

17. prosinca 2014. do 24:00 sata

(članak 34. u svezi s člankom 25. stavkom 3. Zakona).

10. Gradsko odnosno općinsko izborno povjerenstvo imenovat će članove i zamjenike članova biračkih odbora u Republici Hrvatskoj najkasnije 5 dana prije dana održavanja izbora, dakle najkasnije

22. prosinca 2014. do 24:00 sata

(članak 24. stavak 3. Zakona).

Državno izborno povjerenstvo imenovat će biračke odbore za glasovanje u diplomatskim i konzularnim uredima najkasnije 5 dana prije dana održavanja izbora, dakle najkasnije

22. prosinca 2014. do 24:00 sata

(članak 24. stavak 3. Zakona).

11. Glasovanje traje neprekidno

28. prosinca 2014. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli u 19:00 sati na biračkom mjestu omogućiti će se glasovanje.

(članak 31. Zakona).

12. Birački odbor mora dostaviti zapisnik o svom radu s ostalim izbornim materijalom gradskom ili općinskom izbornom povjerenstvu, najkasnije u roku 12 sati od zatvaranja biračkog mjesta, dakle

29. prosinca 2014. do 7:00 sati

(članak 37. stavak 1. Zakona).

13. Birački odbor u diplomatskoj misiji ili konzularnom uredu Republike Hrvatske mora dostaviti zapisnik o svom radu s ostalim izbornim materijalom izravno Državnom izbornom povjerenstvu u roku 12 sati od zatvaranja biračkog mjesta, dakle

29. prosinca 2014. do 7:00 sati

(članak 37. stavak 2. Zakona).

14. Gradsko odnosno općinsko izborno povjerenstvo zbrojit će rezultate glasovanja na biračkim mjestima na svom području najkasnije u roku 24 sata od sata zatvaranja biračkog mjesta, dakle najkasnije

29. prosinca 2014. do 19:00 sati

(članak 38. stavak 1. Zakona).

15. Gradsko odnosno općinsko izborno povjerenstvo dostavit će izborne rezultate na svome području, zajedno sa zapisnikom o radu Državnom izbornom povjerenstvu u roku i na način koji će Državno izborno povjerenstvo utvrditi posebnom odlukom.

(članak 38. stavak 2. Zakona).

16. Državno izborno povjerenstvo utvrđuje rezultate izbora za predsjednika Republike Hrvatske na temelju rezultata glasovanja na svim biračkim mjestima.

Kad utvrdi rezultate izbora za predsjednika Republike Hrvatske, Državno izborno povjerenstvo će odmah objaviti:

1. – broj birača upisanih u popise birača,

– broj birača koji su glasovali,

– koliko je glasova dobio pojedini kandidat,

– koliko je nevažećih glasačkih listića;

2. – ime i prezime kandidata koji je izabran ili

ako niti jedan od kandidata ne dobije većinu glasova birača koji su glasovali:

– ime i prezime dva kandidata koji su dobili najviše glasova i koji imaju pravo sudjelovanja na ponovljenom izboru.

(članak 40. i 41. Zakona).

Računanje rokova u inozemstvu

17. Rokovi u inozemstvu računaju se prema lokalnom vremenu mjesta u kojem se glasuje.

Zaštita izbornog prava

18. Zaštita izbornog prava ostvaruje se u skladu s odredbama članka 43. do 48. Zakona.

19. Ove Obvezatne upute objavljuju se u »Narodnim novinama«, a stupaju na snagu 24. studenoga 2014.

Klasa: 013-04/14-01/30
Urbroj: 507/11-14-1
Zagreb, 21. studenoga 2014.

Predsjednik
Branko Hrvatin, dipl. iur., v. r.

137 21.11.2014 Obvezatne upute broj P I - redoslijed izbornih radnji i tijek rokova

137 21.11.2014 Obvezatne upute broj P I - redoslijed izbornih radnji i tijek rokova

Uputa, NN 137/2014-2607